DECIZIE A COMISIEI
din 24 aprilie 2008
de modificare a anexei I la Decizia 2004/438/CE în ceea ce privește laptele crud și produsele pe bază de lapte crud din Australia și laptele și produsele pe bază de lapte din Serbia și de actualizare a rubricii referitoare la Elveția din această anexă
[notificată cu numărul C(2008) 1587]
(Text cu relevanță pentru SEE)
(2008/338/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 alineatele (1) și (4),
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 11 alineatul (1),
întrucât:
(1)
Decizia 2004/438/CE a Comisiei din 29 aprilie 2004 de stabilire a condițiilor de sănătate animală și sănătate publică și a certificării veterinare necesare pentru introducerea în Comunitate a laptelui tratat termic, a produselor lactate și a laptelui crud destinate consumului uman (3) conține în anexa I o listă a țărilor terțe din care sunt autorizate, în anumite condiții, importurile de lapte crud și de produse pe bază de lapte crud în Comunitate. În afară de aceasta, este permis tranzitul prin Comunitate către alte țări terțe al loturilor de lapte și produse pe bază de lapte care sunt în conformitate cu cerințele privind sănătatea animală stabilite în decizia respectivă.
(2)
Australia este inclusă în lista țărilor terțe din care sunt autorizate importurile de lapte și produse pe bază de lapte în Comunitate. Importurile de lapte și produse pe bază de lapte din Australia se limitează la produse care au fost supuse procesului de pasteurizare sau sterilizare. Australia a cerut autorizația de a exporta, în egală măsură, lapte crud și produse pe bază de lapte crud pentru consumul uman.
(3)
Pentru protejarea Comunității în privința stării de sănătate animală, laptele și produsele pe bază de lapte sunt supuse tratamentelor prevăzute de Decizia 2004/438/CE. Având în vedere situația sănătății animale din Australia, în special statutul acesteia de zonă indemnă de febră aftoasă încă din anul 1872, când s-a înregistrat ultimul focar, ar trebui autorizate importurile acestor produse din țara terță menționată, deoarece ele nu reprezintă un risc pentru sănătatea animală.
(4)
Rubrica referitoare la Australia cu privire la laptele crud și la produsele pe bază de lapte crud din coloana A din lista inclusă în anexa I la Decizia 2004/438/CE ar trebui modificată în consecință.
(5)
Serbia a cerut să fie inclusă în lista țărilor terțe din care sunt autorizate importurile de lapte tratat termic și produse pe bază de lapte pentru consumul uman în Comunitate, astfel încât să se permită tranzitul acestor tipuri de produse prin Comunitate către alte țări terțe.
(6)
Comisia a desfășurat în Serbia misiuni de audit generale în materie de sănătate animală, cea mai recentă având loc în iunie 2007, care demonstrează că autoritățile competente pot oferi garanții corespunzătoare potrivit cărora situația din această țară în materie de sănătate animală poate fi considerată satisfăcătoare.
(7)
Prin urmare, laptele tratat termic și produsele pe bază de lapte din această țară terță ar trebui autorizate în ceea ce privește aspectele referitoare la sănătatea animală.
(8)
Va trebui efectuată o altă misiune de evaluare completă a aspectelor referitoare la sănătatea publică înainte ca unitățile să fie incluse în lista importurilor autorizate în Comunitate. Cu toate acestea, între timp, ar trebui autorizat tranzitul acestor produse prin Comunitate.
(9)
Prin urmare, rubricile referitoare la Serbia cu privire la laptele tratat termic și produsele pe bază de lapte pentru consumul uman ar trebui adăugate în coloanele B și C din lista din anexa I.
(10)
În plus, în anexa menționată mai sus este necesară actualizarea unei note de subsol referitoare la Elveția pentru a se face trimitere la acordul între Comunitatea Europeană și Confederația Elvețiană privind schimburile comerciale cu produse agricole.
(11)
Prin urmare, anexa I la Decizia 2004/438/CE ar trebui modificată în consecință.
(12)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2004/438/CE se înlocuiește cu textul anexei la prezenta decizie.
Articolul 2
Prezenta decizie se aplică de la 1 mai 2008.
Articolul 3
Prezenta decizie se adresează statelor membre.
Adoptată la Bruxelles, 24 aprilie 2008.